'ANC wou g'n stemme werf' | Rapport
'ANC wou g'n stemme werf'
Verteenwoordigers van Afrikaanse organisasies, akademici en kerkleiers was gister versigtig optimisties ná afloop van ’n vergadering met die ANC.Gwede Mantashe, sekretaris-generaal van die ANC, en Mathews Phosa, tesourier-generaal, het heeldag met sowat 70 deelnemers met geslote deure in Sandton vergader.Die vergadering is deur die Solidariteit-beweging en die FAK geboikot ná berigte dat die ANC ’n “verskuilde agenda” het en die leiers wil gebruik om ’n strategie te bedink om Afrikaanssprekendes na die regerende party te lok.Verteenwoordigers van Afrikaanse organisasies het ná die vergadering gesê dit was ’n positiewe gesprek waar sleutelkwessies, wat vir Afrikaanssprekendes belangrik is, op die tafel geplaas is.Die kwessies is onderwys, taal en kultuur en grondhervorming.Marlene le Roux, ’n kommissaris van die kommissie vir kultuur, godsdiens en taal, het gesê die ANC het gekom om te luister en dat daar ’n “naderbeweeg” na mekaar toe was.“Dit was duidelik nie om stemme te werf nie, maar om te kyk hoe ons oor die land voel en te sê hoe die regering voel oor aspekte wat ons raak. Ons het gepraat oor hoe die Afrikaanse gemeenskap positief kan bydra tot die land en die ekonomie.”Danie van Wyk, uitvoerende hoof van die Stigting vir Bemagtiging deur Afrikaans (SBA), het gesê Afrikaans is op die vergadering gedepolitiseer.“Ons het ernstig gepraat oor die persepsie dat Afrikaans slegs ’n Afrikanertaal is en dit duidelik gestel dat Afrikaans nie gelyk is aan die Afrikanerdom nie. In die verlede is Afrikaans altyd gekoppel aan ’n politieke standpunt. Vandag het ons vir die ANC gesê Afrikaans is ’n inklusiewe taal.”Verskeie deelnemers het gesê daar was in die verlede soortgelyke gesprekke met die ANC en hulle is daarom skepties oor of dié gesprek werklik iets gaan verander.Dr. Theuns Eloff, rektor van die Noordwes-Universiteit en president van die Afrikaanse Handelsinstituut (AHI), het die gesprek as ’n “groot volksvergadering” beskryf.“Ek is van nature skepties oor politici, want hulle het ’n mandaat en belangegroepe wat hulle moet verteenwoordig en die Afrikaanse gemeenskap is nie baie hoog op hul prioriteitslys nie.“’n Mens hoop maar, maar ek is een van die ouens wat al ’n paar keer teleurgestel is met gesprekke soos dié. As daar vordering gemaak word met die drie sleutelkwessies, sal ek my woorde graag sluk.”Mantashe het gesê gerugte oor stemwerwing is onwaar.“Die verkiesing is eers in 2014. As ons al aan die begin van 2012 met stemwerwing begin, is dit heeltemal te vroeg. Ons praat met almal. Ons wil hulle bekommernisse verstaan, of hulle nou vir ons stem of nie.”’n Opvolgvergadering word vir die einde van die jaar beplan. -- DIE BURGERWynand Malan, Piet Croucamp, Gwede Mantashe en Daryl SwanepoelGwede Mantashe, Japie Gouws, Mathews Phosa en Piet Croucamp | Foto's: Loanna Hoffmann
QR2304 Retail Operations Manager - Johannesburg